(5)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241.

(2)Rada 9. júla 2019 a 20. júla 2020 adresovala Chorvátsku odporúčania v kontexte európskeho semestra. Rada konkrétne odporúčala prijať v súlade so všeobecnou únikovou doložkou Paktu stability a rastu všetky opatrenia potrebné na účinné riešenie pandémie, udržanie hospodárstva a podporu následného oživenia; keď to hospodárske podmienky umožnia, realizovať fiškálne politiky zamerané na dosiahnutie obozretných strednodobých fiškálnych pozícií a zabezpečenie udržateľnosti dlhovej služby pri súčasnom zvyšovaní miery investícií; posilniť rozpočtový rámec a monitorovanie podmienených záväzkov na ústrednej a miestnej úrovni; posilniť odolnosť systému zdravotnej starostlivosti a podporovať vyvážené geografické rozmiestnenie zdravotníckych pracovníkov a zariadení, užšiu spoluprácu medzi všetkými úrovňami správy a investície do elektronického zdravotníctva. Rada ďalej odporúčala posilniť opatrenia a inštitúcie trhu práce a ich koordináciu so sociálnymi službami pri súčasnej konsolidácii sociálnych dávok a zvýšení ich schopnosti znižovať chudobu. Odporúčala uskutočniť reformu vzdelávania a zlepšiť prístup k vzdelávaniu a odbornej príprave na všetkých úrovniach, ako aj ich kvalitu a relevantnosť pre trh práce a zároveň podporovať získavanie zručností. Rada Chorvátsku odporúčala zachovať opatrenia na zabezpečenie likvidity pre malé a stredné podniky a samostatne zárobkovo činné osoby; ďalej znižovať parafiškálne poplatky a obmedzenia, ktoré sú súčasťou regulácie trhu s tovarom a so službami; zlepšiť správu a riadenie v štátom vlastnených podnikoch a zintenzívniť predaj týchto podnikov a nevýrobných aktív. Rada Chorvátsku odporúčala posilniť kapacitu a efektívnosť verejnej správy v oblasti navrhovania a vykonávania verejných projektov a politík na ústrednej a miestnej úrovni; znížiť územnú roztrieštenosť verejnej správy a zefektívniť funkčné rozdelenie právomocí a po porade so sociálnymi partnermi zaviesť harmonizované rámce stanovovania miezd v celej verejnej správe a verejných službách. Chorvátsku sa ďalej odporúčalo čím skôr realizovať pripravené verejné investičné projekty a sústreďovať hospodársku politiku súvisiacu s investíciami na výskum a inovácie, udržateľnú mestskú a železničnú dopravu, čistú energiu, obnoviteľné zdroje energie a environmentálnu infraštruktúru, zelenú a digitálnu transformáciu, a to s ohľadom na regionálne rozdiely. Napokon Rada odporúčala posilniť predchádzanie korupcii a jej postihovanie, najmä na miestnej úrovni, a zvýšiť efektívnosť systému súdnictva. Na základe posúdenia pokroku pri plnení týchto odporúčaní pre danú krajinu v čase predloženia plánu obnovy a odolnosti Komisia dospela k záveru, že odporúčanie týkajúce sa okamžitej reakcie fiškálnej politiky na účinné riešenie pandémie, udržanie hospodárstva a podporu následného oživenia a odporúčanie zachovať primeranú likviditu pre MSP a samostatne zárobkovo činné osoby sú v plnej miere vykonané.

(1)Pandémia ochorenia COVID-19 má rušivý vplyv na hospodárstvo Chorvátska. V roku 2019 dosahovalo Chorvátsko hrubý domáci produkt na obyvateľa (HDP na obyvateľa) na úrovni 42,7 % priemeru Únie. Z prognózy Komisie z jari 2021 vyplýva, že reálny HDP Chorvátska v roku 2020 klesol o 8,0 % a v období 2020 – 2021 by mal kumulatívne klesnúť o 3,4 %. Medzi dlhodobejšie aspekty s vplyvom na strednodobú hospodársku výkonnosť patrí ťažkopádne podnikateľské prostredie, nesúlad medzi ponúkanými a požadovanými zručnosťami a nedostatok pracovnej sily, ako aj nízke investície do výskumu a vývoja a digitálnych infraštruktúr, pričom všetky tieto aspekty prispievajú k nízkemu potenciálnemu rastu. Chorvátsko navyše musí zvýšiť efektívnosť svojej verejnej správy s cieľom skvalitniť navrhovanie, koordináciu, vykonávanie a vyhodnocovanie verejných politík a zabezpečiť kapacitu na čerpanie fondov Únie v záujme potenciálneho prílevu finančných prostriedkov Únie v približnej výške 40 % HDP v období do konca roka 2027.

(8)Plán zahŕňa opatrenia, ktoré prispievajú ku všetkým šiestim pilierom, pričom značný počet komponentov plánu sa týka viacerých pilierov. Takýto prístup pomáha zabezpečiť komplexné zohľadnenie každého piliera koherentným spôsobom. Osobitný dôraz na inteligentný, udržateľný a inkluzívny rast a na ekonomickú a inštitucionálnu odolnosť, rovnomerne zastúpený v rámci jednotlivých pilierov, sa považuje za primerane vyvážený vzhľadom na osobitné výzvy Chorvátska.

(9)Zelený rozmer plánu zahŕňa príslušné opatrenia, ktoré by mali prispieť k dosiahnutiu cieľa v oblasti klímy a k ochrane životného prostredia a biodiverzity. Hlavné komponenty zamerané na zelenú transformáciu tvoria investície do obnovy budov, energie z obnoviteľných zdrojov a energetickej efektívnosti, nakladania s odpadmi a vodného hospodárstva a udržateľnej a inovačnej mobility. Plán okrem toho zahŕňa investičné úsilie v oblasti výskumu, vývoja a inovácií, ochrany biodiverzity a ekosystémov a prechodu na zelené pracovné miesta a obehové hospodárstvo. Silný dôraz sa kladie na digitálnu transformáciu chorvátskeho hospodárstva a spoločnosti, keďže plán zahŕňa rôzne opatrenia na podporu digitalizácie verejnej správy a poskytovania online verejných služieb. Nechýbajú investície do pevnej a bezdrôtovej digitálnej pripojiteľnosti a doplňujúce reformy v súlade s hlavnou iniciatívou Únie týkajúcou sa digitálnej pripojiteľnosti a so spoločným súborom nástrojov Únie pre pripojiteľnosť s cieľom uľahčiť investície do digitálnych infraštruktúr vo vzdialených vidieckych oblastiach, ktoré z hľadiska služieb gigabitového pripojenia zaostávajú.

(10)Príspevok plánu k pilieru inteligentného, udržateľného a inkluzívneho rastu sa výrazne zameriava na zlepšovanie podnikateľského prostredia, podporu MSP a veľkých podnikov, ako aj na stimuláciu inovácií a výskumu a vývoja. Opatrenia zahŕňajú ďalšie znižovanie administratívnej a parafiškálnej záťaže pre podniky, liberalizáciu viacerých regulovaných povolaní, umožnenie prístupu podnikov ku kapitálu v záujme vyššej miery konkurencieschopnosti a zvýšenia produktivity pri súčasnom prispôsobení ich pracovných postupov zelenej a digitálnej transformácii, a to aj zvýšením ich investícií do zelených technológií. Popritom sa plán zameriava na zvýšenie udržateľnosti cestovného ruchu a zavádzania digitálnych technológií v tomto odvetví, najmä prostredníctvom modernizácie infraštruktúry s cieľom zvýšiť jej energetickú efektívnosť a využívanie obnoviteľných zdrojov energie, a zároveň podporuje prijímanie nových podnikateľských plánov v súlade so zásadami obehového hospodárstva. Sociálna súdržnosť by sa mala posilniť najmä prostredníctvom aktívnych politík trhu práce, ktoré sa zameriavajú aj na zraniteľné skupiny, ďalej prostredníctvom opatrení v oblasti vzdelávania a sociálnych politík zacielených na znižovanie chudoby. Posilniť by sa mala aj územná súdržnosť, najmä dostupnosť a prepojenie menej husto obývaných oblastí a ostrovov, a to rozšírením, modernizáciou a zlepšením riadenia cestnej, železničnej a námornej infraštruktúry, zabezpečením lepšieho prepojenia elektrizačnej sústavy na osi juh – sever a modernizáciou verejných kanalizačných a vodovodných sietí.

(11)Pilier týkajúci sa zdravia a ekonomickej, sociálnej a inštitucionálnej odolnosti podporia pozitívne zmeny v systéme zdravotnej starostlivosti, pokiaľ ide o nevyhnutné štrukturálne reformy, ako aj požiadavky na infraštruktúru a zdravotnícke vybavenie, čím sa zároveň posilní hospodárska, sociálna a územná súdržnosť a konvergencia v rámci Chorvátska a Únie. Ďalej sa počíta s opatreniami na dosiahnutie úplného územného pokrytia z hľadiska primárnej zdravotnej starostlivosti a dostupnosti liekov, čím sa zlepší odolnosť a pripravenosť systému zdravotnej starostlivosti a zároveň sa zvýši kvalita života vo vidieckych a vzdialených oblastiach a na ostrovoch. Plán obsahuje podporu dlhodobej starostlivosti prostredníctvom investícií na zvýšenie dostupnosti, prístupnosti a kvality služieb domácej a komunitnej starostlivosti, ako aj inštitucionálnej starostlivosti výlučne pre osoby, ktoré od týchto služieb funkčne úplne závisia, pričom viaceré komponenty sú určené na posilnenie verejnej správy a inštitucionálnej odolnosti. Plán zahŕňa dôležité opatrenia v oblasti vzdelávania, predovšetkým zvýšenie účasti na vzdelávaní a starostlivosti v ranom detstve prostredníctvom investícií do infraštruktúry, umožnenie jednozmenného školského vzdelávania, zvýšenie počtu povinných vyučovacích hodín na základných školách, revíziu učebných plánov a modernizáciu vysokoškolského vzdelávania, ktoré by mali viditeľne zlepšiť výsledky v oblasti vzdelávania. Očakáva sa, že reformy znížia roztrieštenosť verejných výskumných inštitúcií, prispejú k prechodu na financovanie výskumu a inovácií so zreteľom na výsledky a umožnia lepší kariérny postup výskumných pracovníkov s osobitným zameraním na oblasti vedy, technológie, inžinierstva, matematiky a informačných a komunikačných technológií.

Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev

(12)V súlade s článkom 19 ods. 3 písm. b) nariadenia (EÚ) 2021/241 a oddielom 2.2 prílohy V k nemu sa očakáva, že plán obnovy a odolnosti prispeje k účinnému riešeniu všetkých výziev alebo významnej podskupiny výziev (hodnotenie A) identifikovaných v príslušných odporúčaniach pre danú krajinu vrátane ich fiškálnych aspektov, ako aj v odporúčaniach vydaných podľa článku 6 nariadenia (EÚ) č. 1176/2011 adresovaných Chorvátsku, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra.

(13)Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti plánu obnovy a odolnosti Chorvátska, a to bez ohľadu na skutočnosť, že Chorvátsko vo všeobecnosti primerane a dostatočne zareagovalo na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade s ustanoveniami všeobecnej únikovej doložky.

(14)Plán zahŕňa rozsiahly súbor vzájomne sa posilňujúcich reforiem a investícií, ktoré prispievajú k účinnému riešeniu všetkých výziev alebo významnej podskupiny hospodárskych a sociálnych výziev uvedených v odporúčaniach pre danú krajinu, ktoré Rada adresovala Chorvátsku v rámci európskeho semestra v rokoch 2019 a 2020, a to najmä pokiaľ ide o verejnú správu, odolnosť systému zdravotnej starostlivosti, zamestnanosť, vzdelávanie a zručnosti predovšetkým pre zraniteľné skupiny, transformáciu v súvislosti so zmenou klímy a digitálnu transformáciu, podnikateľské prostredie a súdnictvo.

(15)Plán obnovy a odolnosti obsahuje opatrenia na posilnenie rozpočtového rámca a prispieva k riešeniu výziev chorvátskej verejnej správy vrátane rámca stanovovania miezd a otázky roztrieštenosti na úrovni miestnych samospráv. Osobitné opatrenia sú zamerané na posilnenie kapacity a efektívnosti verejnej správy pri navrhovaní a vykonávaní verejných projektov a politík. V chorvátskom pláne sa predpokladajú opatrenia na zlepšenie účinnosti systému súdnictva a navrhujú sa konkrétne záväzky s cieľom skrátiť trvanie súdnych konaní, znížiť počet nevybavených prípadov a zlepšiť digitalizáciu súdnictva. Zámerom plánu je aj posilniť predchádzanie korupcii a jej postihovanie.

(16)Plán sa zaoberá odporúčaním Rady vykonať reformu systému vzdelávania prostredníctvom opatrení na zvýšenie účasti na vzdelávaní a starostlivosti v ranom detstve, zvýšenie počtu povinných vyučovacích hodín na základných školách, aktualizovanie učebných plánov, podporu digitálnych zručností a modernizáciu vysokoškolského vzdelávania. Cielené reformy a investície by mali skvalitniť postupy vo verejných službách zamestnanosti a pomôcť zvýšiť účasť na trhu práce prijatím aktívnych politík trhu práce, zavedením poukazov na programy odbornej prípravy a zvyšovania úrovne zručností a zmenou pracovného práva. Výzvy týkajúce sa chorvátskeho systému sociálneho zabezpečenia sa riešia prostredníctvom opatrení na zlepšenie pokrytia, primeranosti a zamerania sociálnych dávok a opatrení umožňujúcich rozvoj nových sociálnych služieb.

(17)Chorvátsky plán obnovy a odolnosti by mal skvalitniť podnikateľské prostredie v krajine a odstrániť prekážky rastu a investícií, ktoré boli viackrát po sebe identifikované v odporúčaniach Rady. Cieľom balíka opatrení venovaných podnikateľskému prostrediu je znížiť administratívnu záťaž a parafiškálne poplatky, znížiť regulačné požiadavky na odborné služby a zlepšiť prístup k financovaniu. Opatrenia zahrnuté v pláne obnovy a odolnosti sú zamerané aj na zlepšenie správy a riadenia štátom vlastnených podnikov a zintenzívnenie predaja takýchto podnikov a nevýrobných aktív. Významná časť investícií by sa mala orientovať na zelenú a digitálnu transformáciu. Dôležité investície, s ktorými sa počíta v pláne obnovy a odolnosti, sú zamerané na riešenie odporúčaní Rady týkajúcich sa energetickej efektívnosti, environmentálnej infraštruktúry a efektívnejšieho systému dopravy. V chorvátskom pláne obnovy a odolnosti sa počíta s ďalšími opatreniami aj na riešenie ostatných odporúčaní Rady adresovaných Chorvátsku vrátane odporúčaní v oblasti výskumu a inovácií a zdravotnej starostlivosti.

(18)Očakáva sa, že riešením uvedených výziev plán obnovy a odolnosti zároveň prispeje k náprave nerovnováh, ktorým Chorvátsko čelí, najmä pokiaľ ide o vysokú úroveň verejného, súkromného a zahraničného dlhu v kontexte nízkeho potenciálneho rastu.

Príspevok k rastovému potenciálu, tvorbe pracovných miest a ekonomickej, sociálnej a inštitucionálnej odolnosti

(19)V súlade s článkom 19 ods. 3 písm. c) nariadenia (EÚ) 2021/241 a oddielom 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť členského štátu, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie.

(20)Zo simulácií Komisie vyplýva, že plán obnovy a odolnosti má potenciál zvýšiť do roku 2026 HDP Chorvátska o 2,9 %. Implementácia investícií a vykonávanie reforiem obsiahnutých v pláne by mali pomôcť riešiť kľúčové nedostatky chorvátskeho hospodárstva, napríklad pomerne nízku zamestnanosť a rastový potenciál. Investície do výskumu a inovácií majú byť prínosom pre konkurencieschopnosť a produktivitu Chorvátska, zatiaľ čo zvyšovanie úrovne zručností by mohlo zlepšiť konkurencieschopnosť pracovnej sily a znížiť nedostatok zručností a nesúlad medzi ponúkanými a požadovanými zručnosťami na trhu práce. Značné investície do vzdelávania by mali pomôcť zlepšiť vzdelávacie výstupy. Všetky uvedené opatrenia by mali viesť k rastu ľudského kapitálu, produktivity práce a zvýšiť tak príspevok pracovnej sily k potenciálnemu rastu.

(21)Pokračujúca liberalizácia trhu so službami vrátane viacerých odborných služieb by mala byť prínosom pre spotrebiteľov, zvýšiť hospodársku súťaž a tvorbu pracovných miest. Zníženie administratívnej záťaže a parafiškálnych poplatkov, ako aj administratívne opatrenia týkajúce sa zlepšenia riadenia štátom vlastnených podnikov a verejného obstarávania, boja proti korupcii a posilnenia kapacít na boj proti praniu špinavých peňazí by mali prispieť k splneniu záväzkov Chorvátska po vstupe do európskeho mechanizmu výmenných kurzov (ERM II). Tieto kroky pozitívne ovplyvnia dôveru investorov, čím sa Chorvátsko stane atraktívnejším pre prichádzajúce investície a prenos know-how. Uvedené reformy a investície do efektívnejšieho systému dopravy, pokračujúcej dekarbonizácie priemyselných odvetví, zvyšovania energetickej hospodárnosti budov a podpory zelenej a digitálnej transformácie by mali posilniť konkurencieschopnosť a celkovo zvýšiť udržateľnosť hospodárstva.

(22)Plán obnovy a odolnosti obsahuje opatrenia zamerané na zlepšenie zamestnateľnosti najzraniteľnejších osôb, čím sa zníži sociálne vylúčenie a chudoba. Riziko chudoby a sociálneho vylúčenia v Chorvátsku úzko súvisí s nezamestnanosťou a neaktivitou. Riziku chudoby sú relatívne viac vystavené staršie osoby, osoby so zdravotným postihnutím a osoby žijúce v domácnostiach nezamestnaných, pričom pretrváva nízke pokrytie aj nízka primeranosť systému dávok v nezamestnanosti. Plán obnovy a odolnosti obsahuje záväzok zvýšiť primeranosť a rozšíriť pokrytie „garantovanej minimálnej dávky“, ktorá je kľúčovým druhom príspevku určeným na znižovanie chudoby. Podobne by sa malo prikročiť k zvýšeniu dávok v nezamestnanosti, predĺženiu ich vyplácania a zvýšeniu minimálnych dôchodkov. Osobitný zreteľ sa na najzraniteľnejšie skupiny kladie aj v opatreniach týkajúcich sa odbornej prípravy a rozvoja zručností v cestovnom ruchu a v oblastiach spojených so zelenou a s digitálnou transformáciou.

(23)Plán zahŕňa rôzne intervencie s cieľom prispieť k vykonávaniu Európskeho piliera sociálnych práv, ktoré sú okrem iného zamerané na rozšírenie prístupu k vzdelávaniu a starostlivosti v ranom detstve, rozvoj digitálnych riešení na výmenu údajov o sociálnych dávkach a zavedenie služieb sociálneho mentorstva na podporu zamestnanosti a sociálneho začlenenia, najmä pre mládež.

Zásada „výrazne nenarušiť“

(24)V súlade s článkom 19 ods. 3 písm. d) nariadenia (EÚ) 2021/241 a oddielom 2.4 prílohy V k nemu sa očakáva, že plán obnovy a odolnosti zabezpečí, že žiadne opatrenie na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele (hodnotenie A) v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“).